### Beslutningstema

Der skal træffes beslutning om en eventuel ændring af principperne for afregning af mødediæter for Tønder Kommunes huslejenævn og beboerklagenævn.

### Historik

I Tønder Kommune har det været fast praksis, at lejer- og udlejerrepræsentanterne i henholdsvis huslejenævnet og beboerklagenævnet vederlægges med mødediæter i henhold til principperne om vederlag i den kommunale styrelseslov og vederlagsbekendtgørelsen. Der afregnes således med én mødediæt á 445 kr. (2023-niveau) for møder, der ikke varer over 4 timer, og dobbelt mødediæt på 890 kr. (2023-niveau) for møder over 4 timers varighed.

### Sagsfremstilling

Forvaltningen har modtaget en henvendelse fra de to menige nævnsmedlemmer i Huslejenævnet om mulighed for at forhøje honoraret for deltagelse i huslejenævnsmøder. Henvendelsen går specifikt på honorering af forberedelsestiden til møderne. Nævnsmedlemmerne har oplyst, at en forberedelsestid på tre timer ikke er urealistisk.

Adgangen til at yde vederlag for medlemmers virksomhed i de to nævn følger af § 81 i lov om boligforhold fsva. huslejenævn og § 99 i almenlejeloven fsva. beboerklagenævn. Ifølge bestemmelserne er det op til den enkelte kommunalbestyrelse at fastsætte aflønningen, herunder vederlagets karakter og størrelse. Vilkårene for aflønning af nævnsmedlemmer varierer betydeligt fra kommune til kommune, hvor det specielt i mindre kommuner er almindeligt med aflønning i form af (dobbelte) diæter.

En sammenligning af aflønningsniveauet for husleje- og beboerklagenævn i de øvrige sønderjyske kommuner samt Vejen Kommune giver følgende billede:

* Aabenraa Kommune afregner efter tilsvarende principper som Tønder Kommune.
* Haderslev og Sønderborg kommuner afregner dobbelt diætsats uanset mødernes længde.
* Vejen Kommune afregner med alm. diætsats ved maksimalt fire sager, ellers afregnes med dobbelt diætsats.

Forvaltningen har udarbejdet et bilag, som viser et overblik over antal sager, antal medlemmer og mødehyppighed samt variationen af mødehyppighed i huslejenævnet og beboerklagenævnet.

Såfremt principperne for vederlæggelse af lejer- og udlejerrepræsentanterne i huslejenævnet og beboerklagenævnet ændres, så de flugter med praksis i Haderslev og [adresse], vil det medføre en forventet merudgift til diæter på knap 12.000 kr. om året.

Forvaltningen har lagt til grund, at vederlæggelsen af lejer- og udlejerrepræsentanternes virksomhed i både huslejenævnet og beboerklaget bør være identisk, da der er tale om samme type arbejde og sagsgange.

Det bemærkes, at vederlæggelse af Tønder Kommunes øvrige råd og nævn såsom Bevillingsnævnet, Ældrerådet og Handicaprådet sker i henhold til § 16 a i lov om kommunernes styrelse og vederlagsbekendtgørelsen, og er således ikke omfattet af denne sag.

### Økonomi

|  |  |  |  |  |
| --- | --- | --- | --- | --- |
| Råd og nævn | Forbrug 2022 | Budget 2023 (inkl. aflønning af formand) | Budget 2024 (inkl. aflønning af formand) | Budget 2024 merforbrug ved afregning over fire timer |
| Beboerklagenævn | 54.400 kr. | 76.800 kr. | 79.900 kr. | 7.120 kr. |
| Huslejenævn | 54.400 kr. | 56.500 kr. | 58.900 kr. | 4.450 kr. |
| Samlet | 108.800 kr. | 133.300 kr. | 138.800 kr. | 11.570 kr. |

Der er i budget 2024 afsat 138.800 kr. Ved afregning af diætsats over fire timer vil der være en årlig merudgift med nuværende mødekadence på 11.570 kr. Henset til at det samlede budget til Tønder Kommunes råd og nævn historisk set ikke udnyttes fuldt ud, vurderes merudgiften at kunne holdes indenfor det samlede budget.

### Lovgrundlag

Lov om boligforhold § 81 og Almenlejeloven § 99.

### Fagchefen for Politik og Strategi indstiller,

14. december 2023, pkt. 4:

|  |  |
| --- | --- |
| at | vederlaget for lejer- og udlejerrepræsentanternes deltagelse i huslejenævns- og beboerklagenævnsmøder med virkning fra 1. januar 2024 afregnes med dobbelt diætsats uanset mødernes længde, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 14. december 2023, pkt. 4:

Indstillingen anbefales.

### Beslutning

Indstillingen godkendt.

Dennis Thygesen, Karoline Bertelsen og Carsten Hansen deltog ikke i mødet.